บริษัท บลิส-เทล จำกัด (มหาชน)

ส่วนที่ 1

บริษัทที่ออกหลักทรัพย์

ข้อมูลสรุป (Executive Summary)

ส่วนที่ 1

ข้อมูลสรุป (Executive Summary)

บริษัท บลิส-เทล จำกัด (มหาชน) ก่อตั้งขึ้นเมื่อวันที่ 22 มีนาคม 2532
โดยความร่วมมือของกลุ่มตระกูลเขมะจันตรีและกลุ่มตระกูลเอกธนิตพงษ์ ด้วยทุนจดทะเบียนเริ่มแรก
300,000 บาท เพื่อประกอบธุรกิจเป็นผู้นำเข้าและจำหน่ายอุปกรณ์สื่อสารโทรคมนาคม
โดยในระยะแรกสินค้าที่บริษัทจำหน่าย ได้แก่ โทรศัพท์บ้านแบบมีสายและไร้สาย และวิทยุติดตามตัว
(Pager) ส่วนในปัจจุบันบริษัทประกอบธุรกิจเป็นผู้จำหน่ายอุปกรณ์สื่อสารโทรคมนาคม
โดยเน้นการจำหน่ายโทรศัพท์เคลื่อนที่เป็นหลัก

บริษัทได้รับการแต่งตั้งให้เป็นตัวแทนจำหน่าย (Dealer) จากผู้ผลิตโทรศัพท์เคลื่อนที่ตราผลิตภัณฑ์
Samsung Motorola และ Sony Ericsson นอกจากการซื้อสินค้าจากผู้ผลิตโทรศัพท์เคลื่อนที่แล้ว
บริษัทยังทำการจัดซื้อสินค้า ตราผลิตภัณฑ์อื่นๆ เอง ทั้งจากในประเทศและนอกประเทศ นอกจากนี้
บริษัทยังจัดจำหน่ายซิมการ์ด (SIM Card) และ บัตรเติมเงินทั้งแบบจ่ายล่วงหน้า (Pre-paid)
และแบบจดทะเบียน (Post-paid) ของทุกเครือข่าย
รวมทั้งจำหน่ายอุปกรณ์เสริมเพื่อใช้กับโทรศัพท์เคลื่อนที่ เช่น แบตเตอรี่โทรศัพท์เคลื่อนที่
อุปกรณ์ชาร์จแบตเตอรี่ เป็นต้น

จากการเติบโตอย่างต่อเนื่องของบริษัท ดังนั้น เพื่อเป็นการรองรับการขยายธุรกิจในอนาคต ในปี
2547 บริษัทจึงได้มีการเพิ่มทุนจดทะเบียน เป็น 230 ล้านบาท และแปรสภาพเป็นบริษัทมหาชน
พร้อมทั้งเข้าจดทะเบียนในตลาดหลักทรัพย์ แห่งประเทศไทย
ซึ่งตลาดหลักทรัพย์แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียน
ในกลุ่มเทคโนโลยี หมวดสื่อสาร และใช้ชื่อย่อในการซื้อขายหลักทรัพย์ว่า “BLISS”
และเริ่มซื้อขายในตลาดหลักทรัพย์ได้ตั้งแต่วันที่ 13 ธันวาคม 2547 และในวันที่ 12 เมษายน 2548
บริษัทได้จดทะเบียนเพิ่มทุนอีก 69 ล้านบาท รวมบริษัทมีทุน จดทะเบียนทั้งสิ้น 299 ล้านบาท
ภายหลังการจดทะเบียนเพิ่มทุน บริษัทได้ออกและเสนอขายใบสำคัญแสดงสิทธิที่จะซื้อหุ้นสามัญจำนวน
68,999,982 หน่วย ให้แก่ผู้ถือหุ้นที่มีรายชื่อปรากฎในสมุดทะเบียนผู้ถือหุ้นในวันที่ 18 กรกฎาคม
2548 โดยไม่คิดมูลค่า ในอัตราส่วน 10 หุ้นสามัญเดิมต่อ 3 หน่วยใบสำคัญแสดงสิทธิ
(เศษที่เกิดจากการคำนวณให้ปัดเศษทิ้ง)
ซึ่งตลาดหลักทรัพย์แห่งประเทศไทยได้รับใบสำคัญแสดงสิทธิที่จะซื้อหุ้นสามัญของบริษัทเป็นหลักทรัพย์จดทะเบียน
และเริ่มซื้อขาย โดยชื่อย่อในการซื้อขายหลักทรัพย์ว่า “BLISS-W1” ได้ตั้งแต่วันที่ 3 สิงหาคม
2548

บริษัทให้ความสำคัญอย่างมากกับช่องทางการจัดจำหน่าย โดยปัจจุบันบริษัทมีช่องทางการจัดจำหน่าย
2 ช่องทางหลัก คือ การขายปลีกและการขายส่ง โดยการขายปลีก ยังแบ่งเป็น 2 ช่องทาง คือ 1)
การจำหน่ายผ่านสาขาของบริษัทเอง คือ Bliss-Tel Shop และ Bliss-Tel Express โดย ณ
31 ธันวาคม 2548 บริษัทมีสาขารวมทั้งสิ้น 226 สาขา และ 2) การจำหน่ายแบบฝากขาย
(Consignment) ผ่านเคาน์เตอร์จำหน่ายตามห้างสรรพสินค้าและร้านค้าปลีกรูปแบบใหม่ โดย ณ
31 ธันวาคม 2548 บริษัทมีจุดจำหน่ายประเภทเคาน์เตอร์จำหน่ายรวม 176 แห่ง
รวมแล้วบริษัทมีสาขาและจุดจำหน่ายทั้งสิ้น 402 แห่ง และในปี 2549 นี้
บริษัทมีนโยบายที่จะเพิ่มสาขาและจุดจำหน่ายมีจำนวนรวมไม่น้อยกว่า 450 แห่ง ทั่วประเทศ
การมีสาขาและจุดจำหน่ายจำนวนมากจำเป็นต้องมีระบบการควบคุมดูแลที่ดี บริษัทจึงได้มีการนำระบบ
SAP มาใช้ในการจัดเก็บข้อมูลสถิติด้านการขายและการควบคุมสินค้าคงเหลือ
ระบบดังกล่าวมีการเชื่อมโยงข้อมูลจากทุกสาขาและจุดจำหน่าย
ทำให้บริษัทสามารถตรวจสอบความเคลื่อนไหวของสินค้าแต่ละรุ่น แต่ละตราผลิตภัณฑ์
ในแต่ละสาขาและจุดจำหน่ายได้ตลอดเวลา
ทำให้สามารถคัดเลือกสินค้ามาจำหน่ายได้ตรงตามความต้องการของลูกค้าในแต่ละพื้นที่ได้ในทุกช่วงเวลา
ส่งผลให้บริษัทสามารถจำหน่ายสินค้าได้อย่างรวดเร็ว มีปริมาณสินค้าคงเหลืออยู่ในระดับที่เหมาะสม
และมีสินค้าที่เสื่อมความนิยมในระดับต่ำ สำหรับการขายส่งซึ่งเป็นอีกช่องทางหลักของบริษัท
เป็นการขายสินค้าให้แก่ตัวแทนจำหน่ายซึ่งส่วนใหญ่เป็นการขายสินค้าเป็นเงินสด โดย ณ 31
ธันวาคม 2548 บริษัทมีตัวแทนจำหน่ายรวมทั้งสิ้นประมาณ 200 รายทั่วประเทศ
ที่ผ่านมาบริษัทมีรายได้จากการขายปลีกคิดเป็นสัดส่วนประมาณร้อยละ 40-60
ของรายได้จากการขายรวมของบริษัท ทั้งนี้
สัดส่วนรายได้จากการขายปลีกในแต่ละไตรมาสของแต่ละปีจะขึ้นอยู่กับภาวะตลาดเป็นหลัก
นอกจากนี้บริษัทได้มีการดำเนินนโยบายบริหารต้นทุนสินค้าเพื่อลดต้นทุนสินค้าให้อยู่ในระดับต่ำ เช่น
การซื้อสินค้าในปริมาณมากเพื่อให้ได้รับส่วนลดจากการสั่งซื้อสินค้า (Cash Rebate)
และยังมีการควบคุมค่าใช้จ่ายในการขายและบริหารอย่างต่อเนื่อง

สำหรับผลการดำเนินงานในปี 2548 บริษัทฯ มีกำไรสุทธิ 114.78 ล้านบาท
คิดเป็นอัตรากำไรสุทธิร้อยละ 1.16 เมื่อเทียบกับปี 2547 มีกำไรสุทธิลดลง 14.99 ล้านบาท
หรือร้อยละ 11.55 แม้ว่าบริษัทฯ มีรายได้จากการขายเพิ่มขึ้นเป็น 9,733.98 ล้านบาท
หรือเพิ่มขึ้น 703.26 ล้านบาท จากปีก่อน ซึ่งคิดเป็นร้อยละ 7.79 ก็ตาม การลดลงของกำไรสุทธิ
มีสาเหตุสำคัญมาจากภาวะการแข่งขันที่รุนแรง โดยเฉพาะการแข่งขันด้านราคา
จึงทำให้กำไรขั้นต้นของบริษัทฯ ลดลงอย่างมาก จาก 612.52 ล้านบาท เหลือ 480.76 ล้านบาท
หรือลดลง 131.76 ล้านบาท คิดเป็นร้อยละ 21.51 และส่งผลให้ผลกำไรสุทธิของบริษัทฯ
ลดลงด้วยเช่นกัน อย่างไรก็ดี จะเห็นได้ว่ากำไรสุทธิของบริษัทฯ ลดลงในอัตราที่น้อยกว่ากำไรขั้นต้น
ซึ่งเป็นผล มาจากบริษัทสามารถลดค่าใช้จ่ายในการขายและบริหาร ในขณะที่บริษัทฯ
มีรายได้จากค่าส่งเสริมการขายและรายได้อื่นเพิ่มขี้น

ด้านฐานะทางการเงิน ณ วันที่ 31 ธันวาคม 2548 บริษัทฯ มีสินทรัพย์รวม 2,135.87 ล้านบาท
แบ่งเป็นสินทรัพย์หมุนเวียน 1,973.33 ล้านบาท หรือร้อยละ 92.40 ของสินทรัพย์รวม
คิดเป็นสินทรัพย์รวมเพิ่มขึ้น 418.93 ล้านบาท หรือ ร้อยละ 24.40
โดยส่วนใหญ่เป็นการเพิ่มขึ้นของสินทรัพย์หมุนเวียน ด้านหนี้สิน บริษัทฯ มีหนี้สินรวม 1,228.66
ล้านบาท เมื่อเทียบกับ ณ วันที่ 31 ธันวาคม 2547 แล้ว เพิ่มขึ้น 373.15 ล้านบาท หรือร้อยละ
43.62 โดยเป็นการเพิ่มขึ้นของหนี้สินหมุนเวียน 388.14 ล้านบาท ในขณะที่หนี้สินไม่หมุนเวียนลดลง
14.99 ล้านบาท ในขณะที่ส่วนของผู้ถือหุ้นเท่ากับ 907.21 ล้านบาท เพิ่มขึ้นจากปี 2547 เท่ากับ
45.78 หรือร้อยละ 5.31 โดยเป็นการเพิ่มขึ้นของกำไรสะสมที่ยังไม่ได้จัดสรร 39.98 ล้านบาท
และสำรองตามกฎหมาย 5.80 ล้านบาท ทั้งนี้ในระหว่างปี 2548 บริษัทฯ
ได้มีการจ่ายเงินปันผลให้แก่ผู้ถือหุ้น 2 ครั้ง รวมจำนวน 69.00 ล้านบาท
โดยแบ่งเป็นการจ่ายเงินปันผลสำหรับผลประกอบการปี 2547 จำนวน 34.5 ล้านบาท
และการจ่ายเงินปันผลระหว่างกาลสำหรับผลประกอบการปี 2548 จำนวน 34.5 ล้านบาท